**ELŐTERJESZTÉS**

**Szombathely Megyei Jogú Város Közgyűlése Jogi és Társadalmi Kapcsolatok Bizottságának 2017. december 12-i ülésére**

**Javaslat a 2018. évi Savaria Történelmi Karnevállal kapcsolatos döntés meghozatalára**

Szombathely Megyei Jogú Város Közgyűlése 2017. október 26. napján tartott ülésén tárgyalta a „Savaria Történelmi Karnevál” Közhasznú Közalapítvány és a Savaria Turizmus Nonprofit Kft. 2017. évi Savaria Történelmi Karneválról szóló beszámolóját.

A Közgyűlés a 302/2017 (X.26.) Kgy. sz. határozatával felkérte a Jogi és Társadalmi Kapcsolatok Bizottságának (a továbbiakban: bizottság) elnökét, hogy a Karnevál szervezési munkáinak segítése érdekében terjesszen elő javaslatot a Ferences-kert helyszínfelelőseinek, illetve a felvonulás felelősének személyére vonatkozóan a bizottság decemberi ülésére.

Szombathely Megyei Jogú Város Önkormányzata Közgyűlésének Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet 52.§ (3) bekezdés 24. pontja értelmében a bizottság ellenőrzi és koordinálja az önkormányzati kulturális intézmények és gazdasági társaságok szakmai tevékenységét, továbbá a 28. pont alapján véleményezi a város által támogatott nagy rendezvények programtervezetét, költségvetését és részt vesz azok szervezésében.

Előzőekre tekintettel Sátory Károly képviselő úr, a bizottság tagjaként javasolta, hogy célszerű lenne a Ferences-kertet és a felvonulást együttesen kezelni, tekintettel arra, hogy a felvonuláson résztvevők többsége a Ferences-kertben fellépők közül kerül ki. Javasolta továbbá, hogy így a Karnevál egyik legjelentősebb területének, programjának két felelőse legyen. Az egyik helyszínfelelősnek képviselő úr Meskó Krisztián művelődésszervezőt (önéletrajza az előterjesztés mellékletét képezi) javasolta, a másik felelős személyére pedig a „Savaria Történelmi Karnevál” Közhasznú Közalapítvány kuratóriuma tegyen javaslatot.

A „Savaria Történelmi Karnevál” Közhasznú Közalapítvány Alapító Okirata szerint a közalapítvány feladata a város történelmi múltjának ápolásában, a Savaria Történelmi Karnevál megrendezésében, illetve a közművelődési, tudományos és művészeti tevékenységben felhalmozott szakmai tapasztalatával segíti a Savaria Történelmi Karnevál szervezését.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. december „ ”**

**/: Dr. Takátsné Dr. Tenki Mária :/**

## Határozati javaslat

**…./2017. (XII.12.) JTKB számú határozat**

1. A Bizottság a Savaria Történelmi Karnevállal kapcsolatos döntés meghozataláról szóló javaslatot megtárgyalta, és egyetért a Savaria Történelmi Karnevál két jelentős területének, a Ferences-kertnek és a felvonulás helyszínének összevonásával a helyszínfelelősök vonatkozásában.
2. A Bizottság Szombathely Megyei Jogú Város Önkormányzata Közgyűlésének Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet 52.§ (3) bekezdés 24. és 28. pontjában kapott felhatalmazás alapján javasolja, hogy a fenti terület egyik helyszínfelelőse Meskó Krisztián művelődésszervező legyen, a másik helyszínfelelősre pedig a „Savaria Történelmi Karnevál” Közhasznú Közalapítvány kuratóriuma tegyen javaslatot.

**Felelős**: Dr. Takátsné Dr. Tenki Mária, a Jogi és Társadalmi Kapcsolatok Bizottságának elnöke

Csapláros Andrea, a „Savaria Történelmi Karnevál” Közhasznú Közalapítvány kuratóriumának elnöke

(A végrehajtásért:

Dr. Bencsics Enikő, az Egészségügyi és Közszolgálati Osztály vezetője)

**Határidő**: azonnal /1. pont vonatkozásában/

2018. február 28. /2. pont vonatkozásában/